Alfredo Bruniera

**Alfredo Bruniera** (født 30. september 1906 i San Pelagio i provinsen Trieste i Italia; død 26. mars 2000) var en italiensk prelat, titulærerkebiskop i det pavelige diplomati og i den romerske kurie.
## Liv og virke
### Prest
Alfredo Bruniera fikk presteutdannelsen ved presteseminaret i Treviso. I september 1932, i hans fjerde teologiår, ble han ordinert til diakon i kapellet i biskopens palass av erkebiskop Andrea Giacinto Longhin. Under de hellige riter kom det en due inn gjennom det åpne vinduet, svevde over ordinandens hode og fløy deretter av gårde. Rektoren ved seminaret, Monsignor Vittorio D'Alessi, sa spøkefullt etter seremonien: *«Dette er et varsel...!»*

Han ble ordinert til prest den 9. juli 1933 for bispedømmet Treviso av erkebiskop Andrea Giacinto Longhin. Han hadde oppgaver i menighetssjelesorgen frem til februar 1934, da han ble utsendt som sekretær til den nettopp utnevnte apostoliske delegat til Kina, erkebiskop Mario Zanin. Senere hadde han posteringer til de pavelige nuntiaturene i Chile og i Argentina.

### Titulærerkebiskop, apostolisk delegat til Belgisk Kongo
Den 12. desember 1954 utnevnte pave Pius XII ham til titulærerkebiskop av *Claudiopolis in Honoriade* og apostolisk delegat til Belgisk Kongo. Kardinal Celso Costantini, sekretær emeritus i Kongregasjonen for folkenes evangelisering, ordinerte ham til biskop den 2. januar 1955. Medkonsekrerende var erkebiskop Pietro Sigismondi, sekretær i Kongregasjonen for folkenes evangelisering, og Antonio Mantiero, biskop av Treviso.

### Nuntius til Ecuador
Den 25. april 1959 utnevnte pave Johannes XXIII ham til apostolisk nuntius til Ecuador.

### Nuntius til Uruguay
Den 23. oktober 1965 ble Alfredo Bruniera apostolisk nuntius til Uruguay.

Erkebiskop Bruniera deltok i den første, tredje og fjerde sesjonen i Det andre Vatikankonsil.

### Nuntius til Libanon, pro-nuntius til Kuwait
Pave Paul VI utnevnte ham til apostolisk nuntius til Libanon den 23. april 1969, og i tillegg til apostolisk pro-nuntius i Kuwait den 7. juli 1969 - den første pavelige representant til dette landet.

Han ankom Libanon i en spesielt vanskelig tid fordi landet var revet i stykker av krig. Hans fredsarbeid, utført med enkelhet og en ydmyk tjenesteånd, ble verdsatt av alle fordi de så i ham en pastor som visste hvordan man skulle elske, forstå og hjelpe.

Den 4. mars 1975 trakk erkebiskop Bruniera seg som apostolisk pro-nuntius i Kuwait. Han ble etterfulgt i Kuwait av den tidligere biskop av Monaco, msgr. Jean Rupp, den 4. mars 1975.

### Den romerske kurie
Pave Johannes Paul II utnevnte ham til visepresident i Det pavelige råd *[[Cor Unum]]* den 6. november 1978. Den 10. desember 1981 godtok pave Johannes Paul II erkebiskop Alfredo Brunieras aldersbetingede avskjedssøknad. I *Cor Unum* ble han samtidig avløst av den østerrikske biskop Alois Wagner. 

Erkebiskop Alfredo Bruniera døde den 26. mars 2000, i en alder av 93 år. Begravelsen ble holdt den 29. mars i katedralen i Treviso og ble ledet av erkebiskop Carlo Maria Viganò.

Han huskes som en stor velgjører av Treviso biskoppelige seminar, som fortsatt huser mange av hans personlige eiendeler. Han bidro betydelig til kjøpet av Mirabello-slottet i Lorenzago di Cadore, som så ble tatt i bruk av seminaret og som et sted for sommerleirer for Treviso bispedømme.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Kardinal Pietro La Fontaine (1860-1935) *1906
* Kardinal Celso Benigno Luigi Costantini (1976-1958) *1921
* Erkebiskop *Alfredo Bruniera* (1906-2000) *1955

### Apostolisk suksesjon
Erkebiskop Alfredo gav som hovedordinerende den biskoppelige og spostoliske suksesjon til:
* Biskop André Lefèbvre, S.J. (1955)
* Biskop Luis Alfonso Crespo Chiriboga (1963)
* Biskop Victor Garaygordóbil Berrizbeitia (1964)
* Biskop Vicente Felicísimo Maya Guzmán (1964)
* Biskop Jorge Francisco Mosquera Barreiro, O.F.M. (1964)
* Biskop Luis Clemente de la Vega Rodriguez (1965)
* Biskop Paul Bassim, O.C.D. (1974)

## Referanser